Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 1 Pv 38/12/6601	Banská Bystrica, 1.10.2013
EEČ : 2-45-207-2013

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: SZČO
sa v skúšobnej dobe, určenej uznesením prokurátora Okresnej prokuratúry Banská Bystrica zo dňa 9.2.2012, spisová značka 1 Pv 38/12/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
	19. septembra 2011 v čase okolo 19.45 h v Banskej Bystrici, na Tulskej ulici, viedol osobné motorové vozidlo zn. BMW 525D ev. č. XXXXX tak, že pri vychádzaní z vedľajšej cesty na hlavnú cestu, smerujúc od domu č. 32 ku Kyjevskému námestiu, nedal prednosť v jazde z jeho pohľadu zľava po hlavnej ceste idúcemu osobnému motorovému vozidlu zn. Honda Civic ev. č. XXXXX, ktoré v smere od Kyjevského námestia ku pohostinstvu Kucbel viedol XXXXX, nar. XXXXX, v dôsledku čoho došlo k zrážke vozidiel, pri ktorej XXXXX utrpel pomliaždenie prednej hrudnej steny v oblasti hrudnej kosti a pomliaždenie ľavého kolena, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako ublíženie na zdraví a spolujazdec XXXXX sediaci na prednom sedadle spolujazdca XXXXX, nar. XXXXX, utrpel pomliaždenie hrudnej kosti a pomliaždenie prednej hrudnej steny s úrazom zhoršeným mierne bolestivým syndrómom v oblasti dolnej krčnej a hornej hrudnej chrbtice a nevýrazným obmedzením pohybového rozsahu tohto úseku chrbtice s tŕpnutím horných končatín, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako ublíženie na zdraví
Uznesením prokurátora Okresnej prokuratúry Banská Bystrica zo dňa 9.2.2012, spisová značka 1 Pv 38/12/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
	Uznesením prokurátora Okresnej prokuratúry v Banskej Bystrici sp. zn. 1 Pv 38/12-5 zo dňa 09.02.2012 bolo podľa § 216 ods. 1 Tr. por. trestné stíhanie obvineného XXXXX pre trestný čin ublíženia na zdraví podľa § 158 Tr. zák., ktorého sa dopustil tak, ako je uvedené vo výrokovej časti tohto uznesenia, podmienečne zastavené.
	
Podľa § 216 ods. 2 Tr. por. bola obvinenému XXXXX v rozhodnutí o podmienečnom zastavení trestného stíhania určená skúšobná doba v trvaní 18 mesiacov. Táto začala plynúť právoplatnosťou rozhodnutia o podmienečnom zastavení trestného stíhania, teda dňa 21.02.2012. Po uplynutí skúšobnej doby bolo zistené, že obvinený XXXXX v jej priebehu viedol riadny život, keď nespáchal žiadny skutok, ktorý by napĺňal zákonné znaky skutkovej podstaty niektorého trestného činu podľa Trestného zákona. Dopustil sa síce jedného priestupku na úseku cestnej dopravy, keď dňa 9. októbra 2012 ako vodič motorového vozidla nerešpektoval dopravné značenie, za čo bol postihnutý blokovou pokutou vo výške 10 eur, avšak spáchanie tohto priestupku pre jeho nepatrnú závažnosť nepovažujem za skutočnosť, ktorá by mala svedčiť o tom, že obvinený v priebehu skúšobnej doby podmienečného zastavenia trestného stíhania neviedol riadny život. 

	Na základe uvedených skutočností možno usudzovať, že samotné trestné stíhanie obvineného XXXXX teda postačilo na jeho prevýchovu a preto bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
	Proti tomuto uzneseniu je prípustná sťažnosť, ktorú môžu podať obvinený a poškodený v lehote do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor